Jugomaro-katte: Polisie veroordeel ‘onwettige stropery’Elvis en Kai. Foto: Via Facebook Die Limpopo-polisie het die onwettige stropery van beskermde spesies ten sterkste veroordeel nadat vier van die gewilde Jugomaro Predator Park se skaars en geliefde katte Vrydag in die vroeë oggendure op hul nuwe wildplaas vergiftig is. ŉ Emosionele Rosa Fernandes, wat saam met haar man, Goosey, en seun, Justin, die park bestuur en die diere van kleins af met die hand grootgemaak het, het Vrydag aan Maroela Media gesê die katte is skaars twee weke gelede na hul nuwe wildplaas naby Vaalwater geskuif nadat die vorige wildplaas naby Groblersdal gelikwideer is. “Teen 01:30 hoor ons ons wolf onophoudelik huil, wat hy nooit doen nie. Ek en Justin het gaan ondersoek instel en by Elvis, ons witleeu, en Kai, ons goue tiermannetjie, se kamp gesien Elvis lê by die hek. Daar het skuim uit sy bek gekom. Hy het soveel pyn gehad dat hy die groot staalhek gebyt het dat dit buig.” Kai het net stil gelê en nie asemgehaal nie. Justin het dadelik besef die katte is vergiftig. Hy het mond-tot-mond-asemhaling op Elvis, wat toe nog gelewe het, toegepas terwyl Rosa op Elvis se hart gedruk het in ŉ poging om hom aan die lewe te hou. Dit was tevergeefs. “Terwyl ons besig was, het ons ons twee bruinleeumannetjies, Hercules en Taariq, in die kamp langs Elvis sŉ van pyn hoor grom. Ons het probeer om vir hulle steenkool in te gee terwyl ons gewag het vir ŉ veearts om van Bela-Bela af te kom, maar hulle wou niks eet nie en het later gesterf.” Rosa het gesê in albei kampe is stukke vleis, waaronder lewer, haas en derms, met die gif Temic, ook bekend as Two Step, gevind. Dit was aan die heinings gehang, het in die kampe gelê en die vleis is ook deur die katte opgebring. Die booswigte het toegang tot die wildplaas deur die heining verkry. Hulle is vermoedelik onderbreek voor hulle enige liggaamsdele van die diere kon verwyder en het met leë hande op vlug geslaan. “Ons vermoed ons geliefde katte is vergiftig om vir moetie geslag te word. Al waaroor ons bly is, is dat geen liggaamsdele geslag is nie. Ons gaan hulle nou op ŉ spesiale plek in die park begrawe,” het Rosa gesê. Die Vaalwater-polisie is na die toneel ontbied en ŉ saak van opsetlike saakbeskadiging is aanhangig gemaak. Lt.kol. Moatshe Ngoepe, provinsiale polisiewoordvoerder, het namens die polisie die voorval verwerp en aan Maroela Media gesê die verdagtes is onbekend en nog niemand is in verband met die voorval in hegtenis geneem nie. Hy het gesê voorvalle van onwettige stropery is weer besig om kop uit te steek. “Enigiemand met inligting wat die polisie in hul ondersoek kan bystaan om die oortreders op te spoor, word versoek om ao. Leon Moolman by 072 534 5383 te bel,” het Ngoepe gesê. Hercules en Taariq. Foto: Via Facebook